**Kalaallit Nunaanni sulisilluni ajoqusersinnaanermut isumannaarineq pillugu inatsimmut nalunaarut malillugu suliffimmut suliffimmillu angallassinermi sulisilluni ajoqusersinnaanermut isumannaarinninneq pillugu nalunaarut**

Inatsimmut nalunaarut nr. 75, 16. januar 2016-imeersoq, aamma Kalaallit Nunaanni Namminersorlutik Oqartussat isumaqatigiinniarfigereerlugit, Kalaallit Nunaanni sulisilluni ajoqusersinnaanermut isumannaarineq pillugu inatsimmi § 14, imm. 3 malillugu, aalajangerneqarpoq:

 **§ 1.**  Aalajangersimasumik utaqqiisaagallartumilluunniit suliffimmut suliffimmillu angallassineq inatsit malillugu isumannaarneqanngilaq, aamma ajoqusernerit, taamatut angallassinermi pisut, sulisilluni ajoqusernertut akuersaarneqanngillat, taamaattoq § 3 aamma § 4 takukkit.

 *Imm. 2.* Sulinermut atatillugu imaluunniit suliffeqarfiup ingerlanneqarneranut atatillugu pikkorissarnerni peqataanerit sulinermut naligiissinneqarput. Taamaammat pisuni taakkunani §§ 2-miit 4 ilanngullugu atorneqassapput.

 **§ 2.** Nalunaarummi matumani tulliuttut ima paasineqassapput:

1) Aalajangersimasumik suliffik: Nunap ilaani ataatsimi arlalinniluunniit, illoqarfimmi eqqaanilu imaluunniit sumiiffiit, sulinerup nalinginnaasumik suliarineqartarfia. Suliffimmi biilinut inissiisarfiit, umiarsualiviit aamma silami sumiiffiit allat, taakku suliffeqarfiup sumiiffiani suliffeqarfiup aqqusernginut, aqqutissiaanut assigisaannulluunniit atassuteqarpata, imaluunniit suliffeqarfiup arlatigut atorsinnaappatigit, suliffeqarfimmut ilaatinneqassapput.

2) Utaqqiisaagallartumik suliffeqarfik: Suliffeqarfik, utaqqiisaagallartumik suliffeqarfimmi unnuinermut atassuteqanngippat, aalajangersimasumik suliffeqarfik taarserlugu piffissami killimmi suliffeqarfiusoq.

3) Suliffimmut atatillugu angalaneq: Suliffimmut atatillugu angalaneq unnuinertalik aamma siuningaani ullunik 28-inik sivikinnerusumik sivisussuseqartussatut aalajangerneqartoq. Sulinermut atatillugu angalaneq katitikkamik immikkoortiterneqarsimappat, piffissap sivisussusissaanut piumasaqaat angalanernut katitikkamik immikkoortiterneqartunut tamanut atuuppoq. Sulinermut atatillugu angalaneq ullunik 28-inik sivisunerusumilluunniit sivisussuseqartussanngorlugu sivitsorneqarpat, angalaneq nr. 4 malillugu ullup 28-issaanit sulinermut atatillugu inissiinertut isigineqassaaq.

4) Sulinermut atatillugu inissiineq: Sulinermut attuumassuteqartumik angalanerit, sumiiffimmi tassani minnerpaamik ullunik 28-inik sivisussuseqartussatut najugaqarnissamik kinguneqartussatut pilersaarusiorneqartut, aamma sulinermut atatillugu inissiinermi najugaqartoqassaaq. Sulinermut atatillugu inissiineq katitikkamik immikkoortiterneqarsimappat, piffissap sivisussusissaanut piumasaqaat angalanernut katiterlugu immikkoortitikkanut tamanut atuutissaaq.

**§ 3.**  Ajoqusernerit, suliffimmut suliffimmillu angallassinermi pisut, angallassineq piviusumik naliliineq malillugu sulinermut atatinneqartutut isigineqartariaqarpat imaluunniit piviusumik naliliineq malillugu annerusumik suliffeqarfiup soqutigisaatut nalilerneqarpat, inatsit malillugu isumannaarneqarput. Angallassinerup assartuummi, sulisitsisumit atorneqartussatut tunniunneqarsimasumi pisimappat tassani apeqqutaanngilaq. Ilaatigut pissutsit tulliuttut angallassinerup suliffeqarfiup soqutigisaasa ingerlanneqarnerani pisimaneranut ersersitsipput:

1) assartuinerup aaqqissuunneqarnerata pissusaa, sulisitsisup aningaasatigut iluanaarutigaa,

2) angallassinerpiaq sulisitsisup aaqqissuuppaa aamma aalajangiiffigisinnaavaa, imaluunniit

3) kingoraartissat, sakkuutit imaluunniit sulinermut atortut allat, sulisitsisup pigisai, sulisitap nassarpai.
 *Imm. 2.*  Ajoqusernerit sulisilluni atortunit il.il. pissuteqartut, matumani ajoqusernerit, taamaattussaanngikkaluartumik sulisilluni atortut il.il. pissutigalugit annertunerusut ilanngullugit, imm. 1, nr. 3 malillugu isumannaarinninnermi aamma ilaapput.

**§ 4.** Suliffimmut suliffimmillu angallassineq ilaatigut inatsit malillugu isumannaarinniffiuvoq makku pisimatillugit:

1) Sulisoq suliffimmukarnermini imaluunniit suliffimminngaanneernermini sulisitsisoq imaluunniit suliffeqarfik sinnerlugu kiffartuussivoq, taamaaliornerullu sulisitap angerlarsimaffimmi suliffimmilu akornanni nalinginnaasumik aqqutigisartagaanit allaanerusumik angallaveqarnermik kinguneqarpoq. Suliffimmukarnermi kiffartuussinermik taamaattumik suliaqarnermi, angallassinerup nalaani kiffartuussinerup aallartinneranit isumannaarinninneq aallartippoq. Kiffartuussineq suliffimminngaanneernermi suliarineqarpat, isumannaarinninneq suliffimmit aamma kiffartuussinerup naanissaanut pissaaq.

2) Sulisoq sulisitsisumit aggersarneqarpoq imaluunniit suliffeqarfiup soqutigisaa isumaginiarlugu sulinngiffimmini imaluunniit suleriaannaasitaaguni suliartortariaqartutut pinngitsaalisaavoq.

3) Sulisoq suliffimmini atugassarititaasunut ilaatillugu sulinermut atatillugu angalavoq. Najugaqarfiup sumiiffiullu suliap suliarineqarfissaata akornanni, aamma inissimmaviup aamma suliffiup taassuma akornanni angallassineq isumannaarinninnermi ilaavoq.

4) Sulisoq suliffimmini atugassarititaasunut ilaatillugu sulinermut atatillugu inissinneqarpoq. Najugaqarfiup sulinermullu atatillugu inissiiviup akornanni angallassinermi isumannaarinninneq ilaavoq. Sulinermut atatillugu inissinneqarnerup nalaani inissimmaviup suliffiusullu akornanni angallassineq aammattaaq nalunaarut manna malillugu nalilerneqassaaq.

5) Sulisoq najukkaminit suliamik suliaqarpoq, aamma sullitat imaluunniit niueqatigisat il.il. akornanni angallassinermik sulineq kinguneqarpoq.

 **§ 5.**  Nalunaarut ulloq 1. Juli 2024 atuutilissaaq aamma ajoqusernernut, ullormi atuutilerfiusumi imaluunniit kingusinerusukkut pisuni atuutissalluni.

 *Imm. 2.*  Kalaallit Nunaanni suliffimmut suliffimmiillu ingerlanneqarnermi sulisilluni ajoqusersinnaanermut isumannaarineq pillugu nalunaarut nr. 1626, 21. december 2010-imeersoq atorunnaarsinneqassaaq.

*Beskæftigelsesministereqarfik, ulloq*

Atsiortoq 1
 Atsiortoq 2